b"\n_START_ARTICLE_\nArquitectura del Pakistan\n_START_PARAGRAPH_\nL'arquitectura del Pakistan compr\xc3\xa8n les construccions realitzades al llarg de la hist\xc3\xb2ria en el que actualment \xc3\xa9s el territori del Pakistan. Amb el sorgiment de la civilitzaci\xc3\xb3 de la vall de l'Indus, a mitjans del III mil\xc2\xb7lenni AC, es desenvolupa en aquesta regi\xc3\xb3 una civilitzaci\xc3\xb3 amb grans estructures urbanes. Posteriorment, dins de l'arquitectura budista, va apar\xc3\xa8ixer l'estil Gandhara, que prenia elements de l'Antiga Gr\xc3\xa8cia. A la ciutat de Taxila poden trobar-se restes d'aquest estil arquitect\xc3\xb2nic.\n_START_SECTION_\nArquitectura budista i hind\xc3\xba\n_START_PARAGRAPH_\nAmb l'auge del budisme es van tornar a desenvolupar monuments arquitect\xc3\xb2nics destacables, que han arribat fins als nostres dies. A m\xc3\xa9s, la influ\xc3\xa8ncia persa i grega van portar al desenvolupament de l'estil grecobudista a partir del segle I dC. L'esplendor d'aquest estil es va assolir amb l'estil Gandhara. Entre les restes m\xc3\xa9s importants de l'arquitectura budista trobem estupes i altres edificis amb est\xc3\xa0tues gregues f\xc3\xa0cilment recognoscibles, a m\xc3\xa9s d'elements estil\xc3\xadstics com columnes de suport que, juntament amb restes d'altres \xc3\xa8poques, es troben a Taxila, a l'extrem nord del Panjab. Un exemple particularment bell de l'arquitectura budista s\xc3\xb3n les ru\xc3\xafnes del monestir budista de Takht-i-Bahi, a la prov\xc3\xadncia del nord-oest.\n_START_SECTION_\nArquitectura colonial brit\xc3\xa0nica\n_START_PARAGRAPH_\nEl Palau de Mohatta, a Karachi, \xc3\xa9s un bon exemple de la barreja entre l'arquitectura isl\xc3\xa0mica i la brit\xc3\xa0nica_NEWLINE_Durant l'\xc3\xa8poca colonial brit\xc3\xa0nica es van construir edificis d'un estil principalment indoeuropeu, sorgit d'una barreja entre elements europeus i indoisl\xc3\xa0mics. Entre les obres m\xc3\xa9s destacades es troben el Palau de Mohatta i el Frere Hall, tots dos situats a Karachi.\n_START_SECTION_\nArquitectura postcolonial\n_START_PARAGRAPH_\nDespr\xc3\xa9s de la independ\xc3\xa8ncia, el Pakistan va voler reafirmar la seva recent identitat nacional mitjan\xc3\xa7ant l'arquitectura. Aix\xc3\xb2 \xc3\xa9s apreciable en els edificis moderns, com la mesquita Faisal d'Islamabad. A m\xc3\xa9s, edificis tan importants com el Minar-e-Pakistan de Lahore o el mausoleu de marbre blanc Mazar-e-Quaid per al fundador de l'estat van expressar la identitat de l'estat naixent. El monument del Pakistan, situat a Islamabad, \xc3\xa9s un dels exemples m\xc3\xa9s recents de la moderna arquitectura pakistan\xc3\xa8s."